UNIONIN YLEISEN TUOMIOISTUIMEN MÄÄRÄYS (muutoksenhakujaosto)
18 päivänä syyskuuta 2014
Asia T‑698/13 P
Luigi Marcuccio
vastaan
Euroopan komissio
Muutoksenhaku – Henkilöstö – Virkamiehet – Kanteen jättäminen tutkimatta ensimmäisessä oikeusasteessa tutkittavaksi ottamisen edellytysten selvän puuttumisen vuoksi – Telekopiona lähetetty kannekirjelmä ja myöhemmin esitetty alkuperäinen kannekirjelmä eivät vastaa toisiaan – Kanteen nostamisen määräaika – Myöhässä nostettu kanne – Valitus, jonka tutkittavaksi ottamisen edellytykset osittain selvästi puuttuvat ja joka on osittain selvästi perusteeton
Aihe:      Valitus, jossa vaaditaan Euroopan unionin virkamiestuomioistuimen (toinen jaosto) asiassa F-127/12, Marcuccio vastaan komissio, 17.10.2013 antaman määräyksen (EU:F:2013:161) kumoamista.
Ratkaisu:      Valitus hylätään. Luigi Marcuccio vastaa omista oikeudenkäyntikuluistaan, ja hänet velvoitetaan korvaamaan Euroopan komissiolle tässä oikeusasteessa käydystä menettelystä aiheutuneet oikeudenkäyntikulut. Marcuccio velvoitetaan korvaamaan unionin yleiselle tuomioistuimelle sen työjärjestyksen 90 artiklan perusteella 2 000 euroa
Tiivistelmä
Tuomioistuinmenettely – Kannekirjelmä – Muotovaatimukset – Kanteen nostamisen määräajassa telekopiona toimitettu kannekirjelmä – Asianajajan käsin merkitsemä allekirjoitus, joka eroaa postitse toimitetussa kannekirjelmän alkuperäiskappaleessa olevasta allekirjoituksesta – Seuraus – Telekopion vastaanottamispäivän huomioon ottamatta jättäminen sen arvioimista varten, onko kanteen nostamisen määräaikaa noudatettu
(Euroopan unionin tuomioistuimen perussäännön 21 artikla; virkamiestuomioistuimen työjärjestyksen 34 artiklan 1 ja 6 kohta)
Kun on kyse kantajan edustajana toimivan asianajajan allekirjoituksen, joka on telekopiona toimitetussa kannekirjelmässä, ja viimeistään 10 päivän kuluessa toimitetussa alkuperäiskappaleessa olevan allekirjoituksen välisestä suhteesta, kun telekopiona toimitetun kannekirjelmän alaosassa oleva allekirjoitus ei ole täysin sama kuin myöhemmin toimitetussa kannekirjelmän alkuperäiskappaleessa oleva allekirjoitus, ei telekopiona toimitettua kannekirjelmää voida ottaa huomioon arvioitaessa kanteen nostamisen määräajan noudattamista.
Virkamiestuomioistuimen työjärjestyksen 34 artiklan 6 kohdassa määrätään nimittäin, että prosessuaalisten määräaikojen noudattamisen kannalta pidetään ratkaisevana sitä päivää, jona jäljennös oikeudenkäyntiasiakirjan allekirjoitetusta alkuperäiskappaleesta saapuu kirjaamoon virkamiestuomioistuimen käytettävissä olevan teknisen tiedonsiirtovälineen välityksellä, vain jos asiakirjan allekirjoitettu alkuperäiskappale liitteineen ja jäljennöksineen jätetään kirjaamoon viimeistään kymmenen päivän kuluessa tästä. Tämän määräyksen suppea soveltaminen vastaa oikeusvarmuuden vaatimuksia sekä tarvetta välttää oikeudenhoidossa kaikkea syrjintää ja mielivaltaista kohtelua.
(ks. 11 ja 18 kohta)
Viittaukset:
Unionin tuomioistuin: tuomio Bell & Ross v. SMHV (C‑426/10 P, EU:C:2011:612, 43 kohta oikeuskäytäntöviittauksineen)
Unionin yleinen tuomioistuin: tuomio Marcuccio v. komissio (T‑229/13 P, EU:T:2013:608, 14–20 kohta); tuomio Marcuccio v. komissio (T‑385/13 P, EU:T:2013:710, 13–21 kohta) ja tuomio Marcuccio v. komissio (T‑57/14 P, EU:T:2014:223, 9 kohta)